**ΙΣΤΟΡΙΑ Β΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**3ο ΘΕΜΑ**

Aντλώντας πληροφορίες από το παρακάτω κείμενο και βασιζόμενοι/-ες στις γνώσεις σας:

**α.** να παρουσιάσετε τα κύρια χαρακτηριστικά της θρησκείας του Ισλάμ

(μονάδες 13)

**β.** να εξηγήσετε γιατί πραγματοποιήθηκε η Εγίρα.

(μονάδες 12)

**Μονάδες 25**

**ΚΕΙΜΕΝΟ**

Ενώ ο Μωάμεθ επέμενε ότι δίδασκε την επιστροφή στην αρχική θρησκεία όλων των μονοθεϊστών, δηλαδή στη θρησκεία του Αβραάμ, […] ήταν φανερό πως κάτι νέο γεννιόταν. Η επαγγελία ενός νέου κόσμου ειρηνικής συμβίωσης, αλληλεγγύης και ισότητας, που θα είχε αφεθεί στη βούληση του Θεού δεν είχε κάποιο ιστορικό προηγούμενο. Τελικά αυτή η θρησκεία […]της υποταγής του ανθρώπου απευθείας στον έναν και μοναδικό Θεό ονομάστηκε Ισλάμ. Οι οπαδοί - πιστοί του Ισλάμ, οι μουσουλμάνοι[…] είχαν καθήκον να ακολουθούν μεταξύ τους μια συγκεκριμένη συμπεριφορά. Οι σχέσεις τους έπρεπε να στηρίζονται στη συμπόνια, την ισοτιμία και στο αίσθημα της δικαιοσύνης. […] Η κοινωνία της Μέκκα δεν έδειξε αρχικά να συγκινείται από το κήρυγμα του Μωάμεθ. […] Η συνέχιση της αυστηρής κριτικής του Μωάμεθ στα οικονομικά και κοινωνικά ήθη της εποχής του, δημιούργησαν το 616 την πρώτη ανοιχτή ρήξη μεταξύ μουσουλμανικής κοινότητας και κρατούντων. […] Ως λύση στο πρόβλημα φάνηκε η φυγή από τη Μέκκα. […] Το 622 άρχισαν οι μουσουλμανικές οικογένειες να αναχωρούν κρυφά από τη Μέκκα προς τη Γιαθρίμπ (Μεδίνα) και πραγματοποίησαν την Εγίρα, που σημαίνει μετοικεσία, μετανάστευση, φυγή ή εγκατάλειψη.

Μπαντάουη, Χ., *Εισαγωγή στην Ιστορία του Ισλαμικού κόσμου, τόμος πρώτος*, Βάνιας, Θεσσαλονίκη 2003, σ. 126, 131, 132.